钦定古今图书集成/理学汇编/文学典/第150卷 > 《徐师曾文体明辩》 > 《范贯之奏议集序》曾巩
## 钦定古今图书集成/理学汇编/文学典/第150卷 > 《徐师曾文体明辩》 > 《范贯之奏议集序》曾巩

尚书户部郎中直龙图阁范公贯之之《奏议》，凡若干
篇，其子世京集为十卷，而属余序之。盖自至和以后
十馀年间，公尝以言事任职，自天子大臣至于群下，
自掖庭至于四方幽隐，有一得失善恶，关于政理，公
无不极意反复，为上力言，或矫拂嗜欲，或切劘计虑，
或辨别忠佞，而处其进退，章有一再，或至十馀上，事
有阴争独陈，或悉引谏官御史合议肆言。仁宗尝虚
心采纳，为之变命令，更废举，近或立从，远或越月逾
时，或至于其后，卒皆听用。盖当是时，仁宗在位岁久，
熟于人事之情伪与群臣之能否，方以仁厚清静，休
养元元，至于是非予夺，则一归之公议而不自用也。
其所引拔以言为职者如公，皆一时之选，而公与同
时之士，亦皆乐得其言，不曲从苟止。故天下之情，因
得毕闻于上，而事之害理者，常不果行。至于奇邪恣
睢，有为之者，亦辄败悔。故当此之时，常委事七八大
臣，而朝廷无大阙失。群臣奉法遵职，海内乂安。夫因
人而不自用者，天也。仁宗之所以其仁如天，至于享
国四十馀年，能承太“平之业者，繇是而已。”后世得公
之遗文而论其世，见其上下之际相成如此，必将低
徊感慕，有不可及之叹，然后知其时之难得。则公言
之不没，岂独见其志，所以明先帝之盛德于无穷也。
公为人温良慈恕，其从政，宽易爱人，及在朝廷，危言
正色，人有所不能及也。凡同时与公有言责者，后多
至大官，而公独早卒。公讳师道，其世次、州里、历官行
事，今有资政殿学士赵公抃，撰公之《墓铭》云。